RJEŠENJE SLUŽBENIČKOG SUDA EUROPSKE UNIJE

(treće vijeće)

27. travnja 2015.

Ronald Meyer

protiv

Europske komisije

„Javna služba — Član privremenog osoblja — Primici od rada — Obiteljske naknade — Odbijanje isplate naknade za uzdržavano dijete — Članak 2. stavak 3. točka (b) Priloga VII. Pravilniku o osoblju — Dijete u dobi od 18. do 26. godine koje se obrazuje ili strukovno osposobljava — Naknada za obrazovanje — Članak 3. stavak 1. Priloga VII. Pravilniku o osoblju — Dijete koje redovno pohađa obrazovnu ustanovu — Prekid studija — Očito neosnovana tužba“

Predmet

:

Tužba podnesena na temelju članka 270. UFEU‑a, primjenjivog na Ugovor o EZAE‑u na temelju njegova članka 106.a, kojom R. Meyer od Općeg suda zahtijeva da poništi odluku kojom je Europska komisija od 1. rujna 2013. prestala isplaćivati naknadu za uzdržavano dijete koju je primao za svoju kćer Mariju Isabel.

Odluka

:

Tužba se odbija. R. Meyer snosi vlastite troškove i nalaže mu se snošenje troškova Europske komisije.

Sažetak

Dužnosnici – Primici od rada – Obiteljske naknade – Naknada za uzdržavano dijete – Uvjeti za odobravanje – Stvarno uzdržavanje – Pojam – Ograničena nadležnost uprave

(čl. 2. st. 2., 3. i 5. Priloga VII. Pravilniku o osoblju za dužnosnike)

Naknada za uzdržavano dijete u smislu članka 2. stavka 2. Priloga VII. Pravilniku o osoblju, bilo da je riječ o zakonitom, biološkom ili posvojenom djetetu dužnosnika ili njegova bračnog druga, isplaćuje se ako ga dužnosnik stvarno uzdržava i ono usto ispunjava jedan od uvjeta navedenih u stavcima 3. i 5. tog članka. Naknada iz gore navedenog članka 2. tako se isplaćuje ako je uzdržavano dijete mlađe od osamnaest godina ili u dobi od osamnaest do dvadeset i šest godina te se obrazuje ili strukovno osposobljava, ili ako se zbog teške bolesti ili invalidnosti ne može samostalno uzdržavati. U svakom od ta tri slučaja Pravilnikom o osoblju tijelu za imenovanje priznaje se ograničena nadležnost, u smislu da ono mora odobriti naknadu za uzdržavano dijete ako utvrdi da su spomenuti uvjeti ispunjeni, dok je u suprotnom slučaju ne smije odobriti. Drugim riječima, stavci 3. i 5. članka 2. Priloga VII. Pravilniku o osoblju odnose se na slučajeve kada pravo na naknadu za uzdržavano dijete nastaje automatski, jer se u tim odredbama pretpostavlja da dužnosnik stvarno uzdržava dijete na koje se one odnose na temelju same činjenice da je maloljetnik, na školovanju, bolestan ili ima invaliditet.

Naknada za uzdržavano dijete ima socijalni cilj koji je opravdan troškovima koji proizlaze iz trenutne i konkretne potrebe povezane s činjenicom da dijete postoji i da ga stvarno treba uzdržavati.

Slijedom navedenog, naknada za uzdržavano dijete u dobi od osamnaest do dvadeset i šest godina, kada se njezino plaćanje traži u okviru članka 2. stavka 3. točke (b) Priloga VII. Pravilnika, treba se odobriti samo ako se to dijete stvarno obrazuje ili strukovno osposobljava na sadržajan način i to samo u razdoblju stvarnog trajanja tog obrazovanja ili strukovnog osposobljavanja. Ako se to dijete ne obrazuje ni strukovno osposobljava i stoga je u mogućnosti raditi te, slijedom toga, raspolagati takvim prihodima da ne se ne bi moglo smatrati da ga dužnosnik uzdržava, odobravanje naknade u takvom slučaju bilo bi protivno području primjene članka 2. stavka 3. točke (b) Priloga VII. Pravilniku o osoblju. Međutim, činjenica da je dijete u dobi od više od osamnaest godina prekinulo svoje školovanje ne sprečava sama po sebi da se pravo na isplatu spomenute naknade ponovno odobri kada to dijete stvarno nastavi školovanje, ako i dalje ispunjava ostale uvjete za odobrenje predmetne naknade.

(t. 25. do 27.)

Izvori:

Sud: presude Sorasio‑Allo i dr./Komisija, 81/79, 82/79 i 146/79, EU:C:1980:270, t. 15. i 16.; Schwedler/Parlament, C‑132/90 P, EU:C:1991:452, t. 14. i Vijeće/Brems, C‑70/91 P, EU:C:1992:201, t. 5.

Prvostupanjski sud: presude Brems/Vijeće, T‑75/89, EU:T:1990:88, t. 23. i Kschwendt/Komisija, T‑545/93, EU:T:1995:137, t. 81. do 83.